
Nyilvános ülésen tárgyalandó!
Napirend száma: 
Képviselő-testület
2026. szeptember 3-i rendes ülésére

Tisztelt Képviselő-testület!
Tárgy: Javaslat a Zuglói Közbiztonsági non-profit Korlátolt Felelősségű Társasággal fennálló közszolgáltatási szerződés módosítására 

I. Előzmények

A Magyarország helyi önkormányzatairól szóló 2011. évi CLXXXIX. törvény szabályozza, hogy melyek a települési (kerületi) önkormányzatok közfeladatai, amelyek ellátását köteles biztosítani. Budapest Főváros XIV. Kerület Zugló Önkormányzata (a továbbiakban: Önkormányzat) - más önkormányzatokhoz hasonlóan - egyes közfeladatai ellátására gazdasági társaságokat alapított, egyúttal a feladatok ellátására közszolgáltatási szerződést kötött a társaságaival. A közszolgáltatási szerződésekben részletesen megállapodnak a felek az ellátandó közfeladatok köréről, az ellátás módjáról, a szerződésben biztosítja az Önkormányzat a közfeladat ellátásának pénzügyi fedezetét, továbbá a felek megállapodnak a rendelkezésre bocsátott fedezet felhasználásáról, a felhasználás ellenőrzéséről. 

A Zuglói Közbiztonsági non-profit Korlátolt Felelősségű Társaság (a továbbiakban: ZKNP) közszolgáltatási szerződését (a továbbiakban: közszolgáltatási szerződés) Budapest Főváros XIV. Kerület Zugló Önkormányzata Képviselő-testülete 34/2026. (II. 12.) önkormányzati határozatával hagyta jóvá, majd 74/2026. (III. 26.) önkormányzati határozatával módosította az Európai Ügyek Minisztériuma Támogatásokat Vizsgáló Irodája javaslatai alapján. 

Jelen előterjesztés 2. mellékletében szereplő, egységes szerkezetbe foglalt, jelenleg hatályos közszolgáltatási szerződés határozott időtartamra: 2026. április 1. napjától 2029. március 31. napjáig terjedő időszakra szól. 

Budapest Főváros közigazgatási területén a járművel várakozás rendjének egységes kialakításáról, a várakozás díjáról és az üzemképtelen járművek tárolásának szabályozásáról szóló, Budapest Főváros Közgyűlésének 30/2010. (VI. 4.) önkormányzati rendelete (a továbbiakban: fővárosi parkolási rendelet) átfogó módosítására a Fővárosi Közgyűlés 28/2024. (XII. 6.) önkormányzati rendelet megalkotásával került sor, mely rendelet egyes rendelkezései 2026. július 1-től léptek hatályba. 

A várakozási díj emelésén kívül („B” várakozási övezetekben 450,-Ft/óra helyett: 600,-Ft/óra, „C” várakozási övezetekben 300,-Ft/óra helyett: 400,-Ft/óra) jelentős változás az, hogy 2026. július 1. napjától a parkolóautomatákból történő jegyvásárlás lehetősége megszűnt, és a fővárosi parkolási rendelet 8. § (1) bekezdés a) pontjában a normál várakozási övezetek területén a várakozási díj fizetésének két módja szerepel: 
„aa)  a várakozásidíj-fizetési alkalmazás útján a visszaigazolás megérkezésével, vagy
ab) a mobiltelefonos parkolási díjfizetési rendszernek az arra a díjövezetre érvényes kóddal történő megindításával és a vonatkozó jogszabályban meghatározott, sikeres ügyfélrendelkezés visszaigazolásának megérkezésével együtt;”

Az aa) pontban szereplő: BudapestGO applikáción keresztül történő fizetés lehetőségének a kialakítása 2026. július 1. napjáig még nem készült el, emiatt július 1. napjától a fővárosban csak mobiltelefonon keresztül (ab) pontban foglaltak szerint) lehetséges a várakozási díj megfizetése.

II. Vélemények

A közszolgáltatási szerződés módosításának indoka:

I.
A tárgyban szereplő közszolgáltatási szerződés néhány rendelkezésében utal a parkolóautomatákra, illetve a parkolóautomatákból történő jegyvásárlás lehetőségére, ezért szükséges a jogharmonizáció elvégzése a közszolgáltatási szerződés módosításával.

Korábban, a 34/2026. (II. 12.) önkormányzati határozattal elfogadott közszolgáltatási szerződésben, annak lejáratánál (10.2. pontban) feltüntetésre került, hogy a parkolójegy-kiadó automatákkal kapcsolatos feladatokat a ZKNP, mint Közszolgáltató legfeljebb 2026. augusztus 31. napjáig látja el, mely igazodik a parkolójegy-kiadó automaták üzemkész állapotának biztosítása tárgyban az Önkormányzat és a C-WARE Kft. között megkötött Vállalkozási szerződés meghosszabbított lejáratához.

· A közszolgáltatási szerződésben a parkolójegy-kiadó automatákkal (megszűnésükkel), valamint a jegyvásárlással kapcsolatos változások (csak mobiltelefonon keresztül lehetséges a várakozási díj megfizetése, automatákból történő jegyvásárlással nem!) átvezetése szükséges a parkoló ellenőrök feladatait tartalmazó 5.2.6. fejezetben. 

· A közszolgáltatási szerződésben rögzítésre került (az 5.2.5.11. pontban), hogy a fővárosi parkolási rendelet 4. § (3), és 6. melléklete III. 1.a) pontjaiban szereplő adattartalmat tartalmazó tájékoztató táblák kihelyezését, pótlását és azok üzemeltetési, karbantartási feladatait a ZKNP, mint Közszolgáltató végzi 3. személy bevonásával. 
II.
A közszolgáltatási szerződés 5.2.12. pontjában szereplő követeléskezelési feladatok körébe az 5.2.13. pontban szereplő kiegészítéssel bekerül, hogy a Közszolgáltató elvégzi - a számvitelről szóló 2000. évi C. törvény 3. § (4) bekezdésének 10. pontjában, és az államháztartás számviteléről szóló 4/2013. (I.11.) kormányrendelet 1. § (1) bekezdés 1. pontjában foglaltak szerint - a behajthatatlan követelések minősítését.

A jogszabályok alapján behajthatatlannak minősülő követelések lehetnek azok a követelések, amelyek pl. elévültek, végrehajtás során az adósnál nincs fedezet, felszámolás alatt levő cég az adós, magánszemély felkutatása eredményre nem vezetett, költségek nincsenek arányban a várható megtérüléssel, stb. 

A ZKNP több éven keresztül folyamatosan jelezte a Polgármesteri Hivatal részére, hogy a behajthatatlan követelésekkel kapcsolatos szabályozás megalkotását fontosnak tartja azért, hogy a követelések kivezetése a számviteli szabályok szerint megtörténjen, és ne kelljen bizonyos esetekben olyan költséget megfizetni, melyek esetében a követelés várható megtérülése nyilvánvalóan kétségesnek mutatkozik.
A közszolgáltatási szerződés előzőek szerinti kiegészítése fontos lépés a szabályozás kialakításhoz.

Kérem a Tisztelt Képviselő-testületet az előterjesztés megtárgyalására, valamint a határozati javaslat elfogadására. 

(A 3. mellékletben a jelenleg hatályos közszolgáltatási szerződésben tett változtatásokat dőlt betűvel, és aláhúzottan jelöltük.)

Gazdasági Főosztály véleménye: észrevételt nem tesz.
Jogi Főosztály véleménye: az előterjesztésben közölt adatok, egyéb információk alapján az előterjesztéshez jogi észrevételt nem tesz.

III. Bizottsági vélemények
Az előterjesztést a Jogi és Ügyrendi Bizottság a Pénzügyi és Költségvetési Bizottság és Gazdasági Bizottság tárgyalja. 
IV. Döntési javaslatok

 Budapest Főváros XIV. Kerület Zugló Önkormányzata Képviselő-testülete elfogadja az előterjesztés 1. mellékletét képező  …../2026. (IX. 03. ) önkormányzati határozati javaslatot.
A határozati javaslat elfogadása Magyarország helyi önkormányzatairól szóló 2011. évi CLXXXIX. törvény 47. § (1) – (2) bekezdés alapján egyszerű többséget igényel.


Budapest, 2026.  …
	Rózsa András
	   polgármester

Mellékletek: 
1. melléklet: határozati javaslat
2. melléklet: jelenleg hatályos közszolgáltatási szerződés 
3. melléklet: ZKNP egységes szerkezetű közszolgáltatási szerződésének tervezete 

Előterjesztést készítette:
Kaposi István Zsolt
ZKNP ügyvezetője 
[bookmark: _GoBack]
1. melléklet a 123-534/2026. előterjesztéshez

Határozati javaslat

Budapest Főváros XIV. Kerület Zugló Önkormányzata 
Képviselő-testülete
../2026. (IX. 03.) önkormányzati határozata

a Zuglói Közbiztonsági non-profit Korlátolt Felelősségű Társasággal fennálló közszolgáltatási szerződés módosításáról

Budapest Főváros XIV. Kerület Zugló Önkormányzata Képviselő-testülete úgy dönt, hogy:

1. A Zuglói Közbiztonsági non-profit Korlátolt Felelősségű Társaság Budapest Főváros XIV. Kerület Zugló Önkormányzata Képviselő-testülete 34/2026. (II. 12.) önkormányzati határozatával jóváhagyott, és 74/2026. (III. 26.) önkormányzati határozatával módosított közszolgáltatási szerződésének módosítását - módosításokkal egységes szerkezetben - az előterjesztés 3. mellékletében foglalt tartalommal jóváhagyja,

Határidő: 2026. szeptember 3.
Felelős: Rózsa András polgármester

2. felkéri a polgármestert a 3. mellékletben szereplő közszolgáltatási szerződés aláírására.

Határidő: határozathozatalt követő 5 napon belül
Felelős: Rózsa András polgármester és Kaposi István Zsolt ügyvezető 
(Jogi Főosztály útján)

